Wees gewaarsku teen ‘bedrogspul’ | Netwerk24
Wees gewaarsku teen ‘bedrogspul’
12 Oktober 2018 06:00
Inwoners moet op hul hoede wees.
Die gemeenskap word gewaar­sku oor ’n groep vermeende swende­laars wat beweer dat hulle mense se “verlore” pensioengeld kan terugkry.
Die Opie Spoor-aksiegroep van Oudtshoorn was al tevore in die nuus met sy onwettige bedry­wig­hede. Na bewering was hulle die afgelope paar weke ook in Wellington en die Paarl doenig.
Die groep se modus operandi is dat Opie Spoor mense kan help wat voorheen iewers gewerk het om hul pensioengeld op te spoor.
Vir hierdie diens word R200 gevra. Telefoonoproepe word voor die slagoffers gemaak en hulle is dan oortuig binne ’n paar weke gaan hulle ’n lekker hopie geld ontvang van hul voormalige werkgewer. Hulle betaal dus sonder huiwering die R200 aan Opie Spoor.
Maar doelloos om te sê, hulle sien nooit enigiets van hul pensioen óf die R200 wat hulle betaal het nie.
Plaaswerkers, fabriekswerkers en veral oudspoorwegwerkers word geteiken.
Die Opie Spoor-aksiegroep gee selfs kwitansies uit vir mense wat hulle R200 betaal het om namens hulle hul “pensioengeld” te kry.
Hoewel Opie Spoor ’n kantoor in Oudtshoorn het, reis hy glo die hele Noord- en Wes-Kaap vol om kleiner dorpe met sy lieg­stories te teiken.
Vrae wat aan ’n e-posadres op die kwitansie gestuur is, is nie beantwoord nie.
’n Polisiewoordvoerder het gesê klagte is al ontvang oor die bedrywighede en die saak word verder ondersoek.